**Dokončovacie spracovanie**

Do knihárskeho spracovania zaraďujeme rozrezávanie a orezávanie tlačovín po tlači (ale aj čistého papiera pred tlačou ), rôzne úpravy tlačív ako perforovanie, skladanie hárkov na zložky, znášanie listov a zložiek, lepenie príloh, brožovanie šitím a lepením, šitie drôtom a niťami, väzbou kníh a povrchovú úpravu tlačív – lakovanie a laminovanie.

Knihárskym spracovaním sa dáva tlačovinám určený rozmer, tvar, forma a úprava. Táto konečná fáza výroby je mimoriadne zodpovedná, lebo nesprávnym knihárskym spracovaním sa môže ľahko znehodnotiť práca všetkých predchádzajúcich operácií, vrátane použitého materiálu, najmä papiera.

V ostatných dvoch desaťročiach bolo vyvinutých veľa automatických liniek, niektoré na celé spracovanie a niektoré na určitú časť operácií, ktoré vrátane uplatnenia elektroniky a programovania znamenajú mimoriadny skok v technickom rozvoji tohto úseku polygrafickej výroby.

**Merkantilné tlačiarne** musia mať veľmi univerzálne vybavenie, aby mohli v knihárňach tvarovať svoje typické výrobky. Najčastejší je tento postup pri spracovaní šitých brožúr :

**Skladanie hárkov na skladacích strojoch**

**↓**

**Znášanie zložiek na striešku**

**↓**

**Šitie drôtom v chrbte zložiek**

**↓**

Orezanie z troch strán na rezacom stroji, kontrola, spočítanie, balenie, expedícia

**Časopisecké knihárne.** Ak sa vytlačené časopisy nedohotovia už v rotačke, musia sa – ak sa tlačili v hárkoch – spracovať v knihárni.

Výrobné fázy rozdeľujeme do **troch veľkých celkov tak,** ako za sebou nasledujú v technologickom slede. Sú to :

1. Zhotovenie tlačových foriem pre všetky tlačové techniky,
2. Vlastná tlač v jednotlivých tlačových technikách,
3. Dokončovacie spracovanie hlavných skupín výrobkov.

**Sadzba pre tlačové techniky**

Väčšina polygrafických výrobkov obsahuje kratší alebo dlhší text vyjadrený tlačovými písmami. Textovú predlohu, rukopis treba vysádzať.

Vysádzaný text je obyčajne hlavným obsahom tlačoviny ako informačného média, informačného prostriedku. Niektoré tlačoviny sú výlučne textové, v iných prevažujú ilustrácie alebo kresbové vyjadrenie. Sadzba textov v rôznej typografickej podobe tvorí prevažujúcu alebo sprievodnú súčasť tlačových foriem. Odhaduje sa, že zaberá približne 70% celkovej potlačenej plochy. Preto má sadzba výsledok zásadnej pracovnej činnosti sadzačov, ako súčasť tlačových foriem v polygrafickom odvetví hlavný význam a povolanie sadzača, má najsilnejšie zastúpenie.

Skoršie tlačové výrobky, najmä knihy, sa spočiatku neilustrovali. Jedinými obrázkami či kresbami boli výpravné iniciálky. Bol to pozostatok starých rukopisných metód. S rozvojom reprodukčných techník sa však ukázalo, že možno rovnako rýchlo ako sadzbu vytvoriť aj tlačové formy, ktoré obsahujú obrazové alebo kresbové prvky. Preto sa podiel ilustrácií v tlačových výrobkov neustále zvyšuje a vzrastá najmä počet farebných ilustrácií. Dnes si už celé skupiny polygrafických výrobkov, ako napr. dennú tlač, časopisy, učebnice, katalógy výrobkov, obalové prostriedky, propagačné tlačoviny a iné, bez ilustrácií nevieme ani predstaviť. Preto sa väčšina tlačových foriem kombinuje z prvkov sadzby a ilustrácií. Tlačiareň musí podľa platných predpisov dostať všetky podklady na zahájenie práce naraz.

Podklady rozdeľujeme na dve časti:

► na podklady na zhotovenie sadzby, ktorá sa spracúva v sadziarňach (rukopisy),

► na podklady, ktoré nemožno vysádzať a ktoré sa spracúvajú v reprodukčných oddeleniach (predlohy na reprodukciu).

Obidve opísané štádiá výroby tlačovín sú obyčajne časovo súbežné. Keď sú sadzba a reprodukčné podklady hotové, spájajú sa do jedného celku v tlačových formách. Platí to pre všetky tlačové techniky.

Pri sadzbe vzniká z daného rukopisu alebo priama tlačová forma, alebo nepriamo tým, že sa z kovovej sadzby vytvoria kopírovacie predlohy, alebo sa zhotoví priamo kopírovacia predloha, tak ako vo fotosadzbe. Pretože vývoj smeruje vo všetkých tlačových technikách ku zhotovovaniu tlačových foriem kopírovacími spôsobmi. Nadobúda podstatný význam fotosadzba. Pri sadzbe sa mení rukopisná predloha na tlačové písmo, ktoré má rôznu veľkosť, rez a úpravu. Pri reprodukcii vzniká podľa daného obrazu, ilustrácie, kresby, kopírovací podklad (negatív, diapozitív). Tlačové formy sa zhotovujú prevažne z kopírovacích podkladov. Reprodukcia zabezpečuje viac alebo menej presnú obrazovú predlohu so zreteľom na charakter konečného výrobku. Reprodukujú sa aj písmové titulky, ktoré nakreslil výtvarník. Sadzba a reprodukcia sa tu dopĺňajú.

**Náležitosti rukopisov- rozdelenie**

Aby mohla tlačiareň kvalitne, bez chýb, rýchle a produktívne sádzať, musí mať správny rukopis. Platí to pre všetky tlačové techniky aj druhy sadzby bez rozdielu. Na tvorbe a príprave rukopisu na tlač sa podieľa množstvo pracovníkov, autori, redaktori, upravovatelia, výrobní pracovníci objednávateľov tlače a ďalší pracovníci tlačiarní a sadziarní, platí pre všetkých jednotná celoštátna norma, ktorá obsahuje základné ustanovenia na úpravu rukopisov. Opíšeme tu niektoré najdôležitejšie ustanovenia.

**Rukopis-** je textová predloha na sadzbu písaná rukou, písacím strojom alebo tlačená. Pri základnej forme sa predpokladá medzi zadávateľom a tlačiarňou korektúrny postup, najmä autorské korektúry. Rukopisy sa predkladajú úplne a technicky spracované so všetkými prílohami aj s predlohami pre reprodukciu. Všetky rukopisy sa dodávajú vo forme voľných listov, t. j. nezviazané ani nezošité, zoradené a očíslované. Objednávateľ zodpovedá za obsahovú a jazykovú správnosť. Pre rukopisy sa používa biely písací papier zvyčajne formátu A4. Okraje stránok majú mať tieto okraje: horný okraj- min. 25mm, ľavý okraj- min. 35mm. Jednotlivé listy rukopisov sa očíslujú v pravom hornom rohu. Na každej rukopisnej strane smie byť nanajvýš 10 opráv vrátane vsuviek. Píše sa v každom druhom riadku, takže na stranu pripadne 30 riadkov; pričom v každom riadku je 60 úderov. Na jednej textovej stránke je 1800 úderov.

Ďalej sa rozlišuje rukopis :

**● imprimovaný,** ktorý sa musí napísať na stroji alebo byť vytlačený, vopred schválený zadávateľom tlače bez korektúrneho procesu; za správnosť sadzby a jej súhlasnosť s rukopisom zodpovedá tlačiareň,

**● na fotosadzbu-** sa má rukopis tiež imprimovať, ale pripúšťa sa jedna korektúra na technický náhľad sadzby,

**● na automatizovanú fotosadzbu (prípadne horúcu rýchlosadzbu)** sa má rukopis napísať strojom alebo vytlačiť; výrobca, sadziareň, v ňom červenou farbou vyznačuje programovacie údaje, technické povely na zakódovanie automatickej sadzby,

**● lístkový-** na jednotlivých lístkoch obsahuje heslá; lístky sa môžu zoradiť v abecednom alebo inom poradí.